Nu kan Dankortet føjes til Apple Pay

Nu kan de 1,3 millioner danske privatkunder i Nordea tilføje deres Dankort til Apple Pay. Det betyder, at kunderne nu – ligesom med et fysisk Visa/Dankort – kan vælge, om de vil betale med Visa- eller Dankort-delen, når de bruger deres mobil eller smartwatch til betaling.

Nets kræver, at alle banker skal understøtte Dankort til mobilbetaling. Det skal ske fra nytår, men ikke alle banker er klar. Nordea er kun den anden bank herhjemme, der har fået Dankort integreret i mobile betalingsløsninger. Hidtil har kun Danske Bank kunnet tilbyde at bruge Darkort-delen.

– Vi havde lovet en løsning inden årsskiftet, og jeg er glad for, at den nu er klar, inden julehandlen for alvor sætter ind, siger Mads Skovlund, der er bankdirektør for privatkunder og landechef i Nordea Danmark

– Vi oplever, at flere gerne vil kunne vælge, om de betaler med Visa- eller Dankort-delen, også digitalt. Derfor er vi glade for nu at kunne tilbyde den mulighed, udtaler han.

Tendensen til at bruge digitale betalingsløsninger er stigende blandt danskere. En undersøgelse fra YouGov for Nordea viser, at andelen, der har brugt mobilbetaling med eksempelvis Apple Pay inden for den seneste måned, er steget fra 21 procent i 2023 til 31 procent i 2024. Også smartwatch-betaling er vokset, om end mere beskedent, fra 4 til 5 procent i samme periode.

Samtidig er brugen af fysiske betalingskort faldet fra 79 til 69 procent over det seneste år. Denne udvikling har også påvirket erhvervslivet, som ifølge Nordea har efterspurgt Dankort som en mulighed i digitale betalinger.

Hvad de færreste danskere ved, er, at det er væsentlig billigere for butikkerne – og i sidste ende forbrugerne – at modtage betalinger via Dankortet. Samtidig er omkostningerne til indløsning af internationale kort (Visa og MasterCard) stigende.

Nordea har lavet en guide, der viser kunderne, hvordan de integrerer Dankort-delen i mobile betalinger.

Nu kan Dankortet føjes til Apple Pay