MobilePay får baghjul af Apple Pay

I november kunne vi fortælle, at Apple Pay havde overhalet MobilePay som Jyske Bank kundernes foretrukne mobile betalingsløsning i de fysiske butikker. Her, tre måneder senere, er tendensen endnu mere udtalt; i dag betaler dobbelt så mange med Apples betalingsløsning fremfor MobilePay, fortæller Jyske Bank til Børsen.

– Ser man kun på betalingen i de fysiske butikker, så er der to Apple Pay-betalinger for hver Mobilepay-betaling, fortæller bankdirektør i Jyske Bank, Peter Schleidt, til avisen.

Det er så voldsomt et udbrud, at MobilePay ikke engang kan følge med Apple Pay, selv når alle transaktioner – fra fysiske butikker og netbetalinger – lægges sammen. MobilePay har ellers føringen på netbetalinger.

– Jyske Banks Apple Pay-tal indikerer, at danskerne fortsat ret massivt flytter en stigende del af deres transaktioner over på mobilen. Det må være konklusionen, fordi Mobilepay ligeledes oplever massiv vækst, siger Torben Gamst, direktør for Mobilepay i Danmark, til Børsen.

En af årsagerne til Apple Pays fremmarch i butikkerne skal måske findes i at faktum, at flere mindre butikker siden august sidste år har valgt at opsige samarbejdet med MobilePay. Dengang blev 65.000 MobilePay-erhvervsløsninger pålagt et månedligt gebyr – og det har fået mange til at droppe løsningen. Apples løsning, derimod, fungerer på (groft sagt) alle terminaler, der understøtter trådløs betaling.

Tallene her gælder kun kunder hos Jyske Bank. Det vides ikke hvordan billedet ser ud i de øvrige danske banker, men det kunne være svært interessant at vide.

MobilePay får baghjul af Apple Pay